Nellies lewer prestasies van nasionale gehalte op Roodepoort - Hoërskool NelspruitHoërskool Nelspruit
Nellies lewer prestasies van nasionale gehalte op Roodepoort
Nellies lewer prestasies van nasionale gehalte op Roodepoort - Hoërskool Nelspruit
Die jaarlikse prestige-byeenkoms wat H/S Randburg vanjaar op Vrydag 8 Februarie, in die pragtige Ruimsig-stadion te Roodepoort aangebied het, het weer eens aan die hoë verwagtinge voldoen – en NHS se atletieksterre was aan die voorpunt van die indrukwekkende lys uitmuntende vertonings wat gelewer is. In die uitgelese geselskap van skole soos Prestige College, Zwartkop, Monument, Vorentoe, Randburg en Eldoraigne, het die Laevelders die medaljes ingeryg: 11 goud, 20 silwer en 14 brons (individuele medaljes).
Rhodé Nel (m.16) was die algehele Victrix Ludorum van die dag, terwyl Douw Kruger (s.17) as beste senior seun (velditems) senior Victor Ludorum aangewys is. Nicci Viljoen (m.16) se verstommende opmars in die hekkies-items, is bekroon toe sy die toekenning as beste senior meisie, ontvang het. Rhodé het die huishoudelike rekord in die 200m aan flarde gehardloop, toe sy in 'n skitterende 24.78 sek. (vorige rekord was 25.71 sek.) by die wenpaal verby geblits het. 'n Tweede persoonlike beste het gevolg, toe Rhodé ook die 400m-wedloop in 'n pragtyd van 56.68 sek. ingepalm het. Beide tye dui daarop dat Rhodé, al is sy nog vanjaar onder 16, 'n krag by vanjaar se nasionale kampioenskappe (onder 17) gaan wees. Douw Kruger het sy 19,04m die vorige week, met 'n stewige 18,01m (gewigstoot, s.17) opgevolg, en ook in skyfwerp (51,29m) die botoon gevoer. Nicci Viljoen het die 100m hekkies (m.16) in 'n haastige 15.24 sek. afgeblits – die vinnigste deur 'n meisie van NHS, sedert die dae van Brumilde Joubert.